Ritratt: DOI - Austin Tufigno .td_uid_2_60b0891640c59_rand.td-a-rec-img{text-align:left}.td_uid_2_60b0891640c59_rand.td-a-rec-img img{margin:0 auto 0 0} Il-Fakultà tal-Mediċina u l-Kirurġija fl-Università ta' Malta għandha proġett li permezz tiegħu qiegħed itejjeb il-metodoloġiji biex jiġi identifikat kanċer li jinfirex minn parti tal-ġisem għal oħra fi stadju bikri. Dan il-proġett huwa ffinanzjat minn fondi tal-Kunsill Malti għax-Xjenza u t-Teknoloġija permezz tal-programm Fusion. Dan il-proġett, fl-isem ta' IMPRINT beda f'April 2020 u beda jistudja dan it-tip ta' kanċer fis-sider, fil-parti t'isfel tal-musrana u fil-pulmun, u jiffoka partikolarment fuq tipi ta' kanċer li mhumiex viżibbli radjoloġikament u għalhekk ir-riżultati ta' din ir-riċerka għandhom il-potenzjal li jbassru tixrid bikri ta' tumuri. Din ir-riċerka għandha tirriżulta f'titjib importanti fil-kwalità tal-ħajja ta' persuni milquta minn dan it-tip ta' mard u tnaqqis fl-ispejjeż għall-kura. Il-Ministru għar-Riċerka, Innovazzjoni u l-Kordinazzjoni tal-Istrateġija għal Wara l-Covid-19 Owen Bonnici żar dawn il-laboratorji u wera s-sodisfazzjon tiegħu għal din ir-riċerka li qiegħda ssir minn akkademiċi Maltin. Il-Ministru Bonnici spjega kif il-proġett IMPRINT seta' jsir minn riċerkaturi Maltin bis-saħħa ta' madwar €200,000 f'fondi mill-programm Fusion fi ħdan l-MCST. Il-proġett IMPRINT huwa kunċett ġdid dwar kif iċ-ċelloli tat-tumur li jiċċirkolaw fis-sistema tad-demm jistgħu jiġu identifikati u kkaratterizzati. Din it-teknika se tiftaħ toroq ġodda għall-biopsija likwida u tista' tidentifika kanċer metastatiku bikri qabel ma dan ikun jista' jiġi identifikat permezz tas-sistemi radjoloġiċi li jintużaw sal-lum. Ġie spjegat li f'dan l-istadju ta' metastasi daqshekk bikri, ikun aktar possibbli li l-kanċer jiġi attakkat bit-trattamenti b'mod effettiv. Il-Prof Christian Scerri spjega li permezz ta' dan il-proġett, s'issa r-riċerkaturi rnexxielhom jiżolaw b'suċċess ċelloli tal-kanċer intatti f'kampjuni tad-demm u jtebbgħuhom. Ir-riċerkaturi rnexxielhom ukoll jottimizzaw teknoloġiji innovattivi ta' profil molekulari biex ikejlu l-karatteristiċi ta' dawn iċ-ċelloli iżolati b'aktar reqqa, permezz ta' testijiet ibbażati fuq numru ta' żibeġ li jaqraw numru ta' traskrizzjonijiet (prodotti ta' ġeni) fl-istess ħin. Dan il-proġett qed jitmexxa mill-Prof Christian Scerri bħala Investigatur Prinċipali, bil-Prof Godfrey Grech bħala Ko-investigatur u qed isir b'kollaborazzjoni maċ-Ċentru tal-Onkoloġija Sir Anthony Mamo, l-Isptar Mater Dei. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60b0891640f17_rand.td-a-rec-img{text-align:left}.td_uid_3_60b0891640f17_rand.td-a-rec-img img{margin:0 auto 0 0}